Illum il-Kunsill u l-Parlament laħqu fehim komuni dwar il-kontenut tal-baġit tal-UE għall-2021, abbażi tal-qafas finanzjarju pluriennali għall-2021–2027 maqbul b'mod preliminari aktar kmieni din is-sena. Il-fehim komuni ntlaħaq fil-kumitat ta' konċiljazzjoni baġitarja, sakemm ikun hemm ċarezza dwar l-adozzjoni tal-qafas finanzjarju pluriennali għall-2021–2027. Sabiex il-baġit jiġi fformalizzat, jeħtieġ li l-ewwel jiġi adottat il-qafas finanzjarju pluriennali li jmiss. Dan huwa riżultat tajjeb ibbażat fuq il-ftehim li ntlaħaq dwar il-qafas finanzjarju pluriennali li jmiss. Ninsab kuntent li dan inkiseb fi żmien rekord minħabba l-kooperazzjoni eċċellenti bejn l-istituzzjonijiet tal-UE. Dan juri li l-Ewropa tista' tiġbed ħabel wieħed fi żminijiet ta' kriżi. Madankollu, il-baġit għall-2021 jista' jidħol fis-seħħ biss ladarba jitneħħa l-imblukkar fuq il-baġit globali tal-UE u l-pakkett ta' rkupru. Mingħajr dan, qed inħarsu lejn tnaqqis drastiku fil-finanzjament tal-UE mill-bidu tas-sena d-dieħla. Michael Clauß, Rappreżentant Permanenti tal-Ġermanja għall-UE Skont il-ftehim li ntlaħaq illum, l-impenji totali fil-baġit tal-2021 huma stabbiliti għal €164.2 biljun. €0.8 biljun ta' marġnijiet jibqgħu disponibbli taħt il-limiti massimi tan-nefqa tal-qafas finanzjarju pluriennali li jmiss biex l-UE tingħata biżżejjed flessibbiltà biex tirreaġixxi għal ħtiġijiet imprevedibbli li jistgħu jinqalgħu s-sena d-dieħla, inkluż fir-rigward tal-kriżi tal-COVID-19. Il-pagamenti totali jammontaw għal €166.1 biljun. Il-finanzjament taħt l-abbozz ta' baġit ġie dirett lejn il-mitigazzjoni tal-effetti tal-pandemija tal-COVID-19, l-appoġġ għal irkupru sostenibbli u t-tranżizzjonijiet ekoloġiċi u diġitali tal-UE, f'konformità mal-prijoritajiet indirizzati fil-qafas finanzjarju pluriennali li jmiss. Il-passi li jmiss Il-perjodu ta' konċiljazzjoni baġitarja stabbilit fit-trattati ser jintemm fis-7 ta' Diċembru 2020. Peress li l-Kunsill u l-Parlament mhux ser jiffirmaw test konġunt fil-kumitat ta' konċiljazzjoni matul dak il-perjodu, minħabba l-fatt li l-adozzjoni tal-qafas finanzjarju pluriennali għadha pendenti, il-Kummissjoni ser ikollha tippreżenta abbozz ta' baġit ġdid. F'dikjarazzjoni konġunta maqbula llum, hija ġiet mistiedna tagħmel dan, hekk kif ikun hemm biżżejjed assigurazzjonijiet dwar l-adozzjoni tal-qafas finanzjarju pluriennali li jmiss, filwaqt li tqies b'mod xieraq il-fehim komuni milħuq fil-konċiljazzjoni. Dan ser jippermetti lill-Kunsill u lill-Parlament jadottaw malajr il-baġit għall-2021 abbażi tal-abbozz ta' baġit ġdid tal-Kummissjoni. Jekk ma jkunx possibbli li l-baġit tal-UE għall-2021 jiġi adottat sal-1 ta' Jannar 2021, ser tapplika s-sistema ta' parti minn kull tnax proviżorja. Dan ser jillimita b'mod konsiderevoli l-possibbiltajiet li jiġu ffinanzjati l-politiki u l-programmi tal-UE mill-bidu tas-sena d-dieħla. Fehim komuni milħuq fil-kumitat ta' konċiljazzjoni (tabella) Din ir-riżorsa bħalissa hi disponibbli biss bil-lingwa jew il-lingwi li ġejjin: